‘Molefe moet onder eed getuig’Brian Molefe, Eskom Natasha Mazzone, woordvoerder van die DA, het gesê die party sal die komitee versoek om Molefe as ŉ saak van dringendheid te dwing om voor die komitee te verskyn “sodat hy die waarheid aan Suid-Afrika kan vertel” oor sy verhouding met die Guptas. “Molefe het gerieflikheidsonthalwe probeer om die verdoemende onthullings in die openbare beskermer se staatskaping-verslag tydens mediakonferensies weg te verduidelik en het sodoende geen verpligting op homself geplaas om die volle waarheid en niks anders as die waarheid te vertel nie,” het Natasha Mazzone, woordvoerder van die DA, gesê. Volgens Mazzone het Molefe die land mislei toe hy gesê het hy het nie die geleentheid gehad om op die staatskaping-verslag te reageer nie. “Die openbare beskermer se kantoor het bevestig hy het vrae ontvang en op skrif daarop gereageer. Indien hy onder eed sy leuen herhaal, sal hy ŉ wet van die parlement oortree en dit is ŉ kriminele oortreding.” Mazzone het gesê, gegewe die ANC se “nuutgevonde, hoewel lank agterweë, belang om instellings soos die SABC verantwoordbaar te hou”, is sy vol vertroue hulle sal nie ŉ probleem met die versoek hê nie. “Die parlement moet sy werk doen om verantwoordbaarheid te verseker vir die ongekende vlak van korrupsie wat in die staatskaping-verslag aan die lig gebring is. Die DA sal onverpoosd werk om te verseker dat dit gebeur en vinnig ook.”